ไฟแนนซ์ทูเดย์
...ถ้าจำไม่ผิด ปลายเดือนนี้จะมีการประชุมคณะกรรมการนโยบายการเงิน (กนง.) และคาดว่าจะเห็นการลดดอกเบี้ยนโยบายลงอย่างแน่นอน เป็นการลดดอกเบี้ยเพื่อผ่อนคลายนโยบาย เพราะตัวเลขเศรษฐกิจเริ่มลดความร้อนแรงลงแล้ว
2 พ.ค. 2556

...ถ้าจำไม่ผิด ปลายเดือนนี้จะมีการประชุมคณะกรรมการนโยบายการเงิน (กนง.) และคาดว่าจะเห็นการลดดอกเบี้ยนโยบายลงอย่างแน่นอน เป็นการลดดอกเบี้ยเพื่อผ่อนคลายนโยบาย เพราะตัวเลขเศรษฐกิจเริ่มลดความร้อนแรงลงแล้ว 
อีกทั้งธนาคารพาณิชย์ก็ให้ความร่วมมือกับแบงก์ชาติในการดูแลการปล่อยสินเชื่อ หากลูกค้าขอกู้เงินแต่มีหนี้เต็มเพดานแล้ว ก็ปฏิเสธที่จะให้กู้เพราะเกรงจะมีหนี้เกินตัว สุดท้ายผ่อนไม่ไหวจะกลายเป็นหนี้เสียให้ปวดหัว โดยเฉพาะคนขอกู้บ้านหลังที่สอง หลังที่สาม 
สำหรับสินเชื่อเช่าซื้อรถยนต์ อิสระ วงศ์รุ่ง ประธานกรรมการบริหารลีสซิ่งกสิกรไทย ก็ยืนยันว่าไม่ให้กู้กับคนที่มีหนี้เยอะมาก ทำให้หลายคนต้องอดซื้อรถคันแรก 
ช.ชดา เห็นว่าลีสซิ่งเองไม่ได้อยากยึดรถลูกค้า อยากได้หนี้คืนมากกว่า ถ้าเห็นว่าจะไปไม่รอดแต่ต้น ตรวจเครดิตบูโรแล้วก็ตัดไฟแต่ต้นลมดีกว่า อาจจะผิดในมุมของลูกค้า แต่ในมุมของการรักษาระบบ ก็เป็นเรื่องที่เข้าใจได้
...หน้าที่ของแบงก์ชาติคือการรักษาเสถียรภาพให้เศรษฐกิจเติบโตอย่างยั่งยืน การยึดมั่นในหลักการนี้ ทำให้ผู้ว่าแบงก์ชาติทุกยุคทุกสมัยยืนหยัดต่อสู้กับการเมืองแบบยอมถูกปลด แต่ไม่ยอมผิดหลักการ อาจจะดูโง่ที่ไม่เกาะเก้าอี้ไว้ แต่การให้ยืนมองเศรษฐกิจพังไปต่อหน้าต่อตา เป็นการไม่ทำหน้าที่ของตัวเอง เกียรติภูมิแบงก์ชาติคงเสียหายร้ายแรง
...จับตาดูเกมปลดผู้ว่าแบงก์ชาติว่า กิตติรัตน์ ณ ระนอง รองนายกฯ เศรษฐกิจและ รมว.คลัง จะดำเนินการอย่างไรต่อ หลังจากปวดหัวที่แนะนำให้ลดดอกเบี้ยแล้วไม่ได้รับการตอบสนอง ว่าสุดท้ายจะมีบทสรุปอย่างไร
...นริศ ชัยสูตร อธิบดีกรมธนารักษ์ ในฐานะประธานกรรมการเอสเอ็มอีแบงก์ ยืนยันว่า ภายในเดือน พ.ค.นี้ จะเห็นตัวเอ็มดีใหม่ของเอสเอ็มอีแบงก์อย่างแน่นอนธนาคารคนใหม่ได้ โดยที่ผ่านมาคณะกรรมการสรรหาได้สัมภาษณ์รอบแรกไปแล้ว กำลังพิจารณาว่าจะให้มีการสัมภาษณ์เป็นรอบที่ 2 หรือไม่ เนื่องจากการสรรหาควรต้องพิจารณาอย่างรอบคอบ และอยากได้คนที่มาทำงานอย่างจริงใจ รวมถึงเป็นผู้ที่มีความสามารถ ทุ่มเทการทำงานให้กับธนาคารอย่างจริงจังไม่ใช่มาไม่กี่เดือนก็ลาออก หรือไม่ผ่านการประเมินผลการทำงาน 
สำหรับกรณีที่นายทนุศักดิ์ เล็กอุทัย รมช.คลังในฐานะกำกับดูแลเอสเอ็มอีแบงก์ ต้องการให้เร่งกระบวนการสรรหาให้แล้วเสร็จในช่วงสิ้นเดือนเม.ย.นั้น สาเหตุที่ยังไม่สามารถสรุปได้ในเดือนเม.ย.เพราะมีคณะกรรมการธนาคารลาออกไป 2 คน และมีแนวโน้มที่จะลาออกอีกคนในเดือนนี้ เนื่องจากไม่มีเวลามาทำงานให้กับธนาคารได้อย่างเต็มที่ ดังนั้นคงต้องรอให้คณะกรรมการของธนาคารครบก่อน จึงจะสรุปผู้ที่จะมารับตำแหน่งกรรมการผู้จัดการคนใหม่ได้ อย่างไรก็ตามปิดการรับสมัครไปเมื่อ15 ก.พ.2556 ตามระเบียบต้องสรรหาให้แล้วเสร็จภายใน 3 เดือน ซึ่งจะครบกำหนดในช่วง 15 พ.ค.นี้